Георгије Пахимер је рођен 1242. године у Никеји која је од 1204. године била средиште Византијског царства. Младост је провео у том граду, да би се у Цариград вратио 1261. године након ослобођења од стране Михаила VIII Палеолога. Већ у Никеји је Пахимер стекао широко образовање које је наставио да шири студирајући код једног од најученијих људи тадашње Византије - Георгија Акрополита. Заједно са будућим патријархом Георгијем Кипарским, Пахимер је учио филозофију, реторику, математику и физику.